Slik vil KrF stenge for søndagsåpent
Det kan bety at søndagsslaget er tapt for regjeringen i de aller største byene – med mindre Høyre og Frp oppnår det høyst usannsynlige: rent flertall i storkommunene. – Regjeringen må nå spørre seg om det er verd bryet å fremme lovforslaget om søndagsåpne butikker, når kanskje bare et fåtall kommuner ønsker det, sier KrF-leder Knut Arild Hareide til VG, over en kaffe i handlegaten Markens i Kristiansand. – Kan du garantere at KrF klarer å stoppe denne loven? – Nei, men vi sier at vi skal bruke all vår politiske kraft for å stoppe den. Jeg vil også varsle at KrF vil nedkjempe en slik lov om vi kommer i posisjon til det etter 2017, dersom Høyre, Frp og Venstre nå likevel innfører den, sier Hareide.– Men jeg kan garantere, sier Jørgen Kristiansen, KrFs varaordfører i Kristiansand og KrFs toppkandidat: – KrF i Kristiansand vil om nødvendig gå sammen med de rødgrønne partiene for å hindre søndagsåpent. Så viktig er denne saken for oss, sier Kristiansen til VG. Hareide sier at kampen mot søndagsåpne butikker seiler opp som en av KrFs viktigste valgkampsaker nå i høst. Han legger ikke skjul på at den kan mobilisere velgere til partiet: – Det er ingen andre saker jeg får flere henvendelser om ute i Norge når jeg reiser rundt, sier KrF-lederen. Regjeringspartiene Høyre og Venstre ønsker en nasjonal lovendring som åpner for søndagshandel, men trenger støtte fra Venstre – som har sagt at det i så fall må være opp til hver enkelt kommune å avgjøre.De siste ukene har både kulturminister Thorhild Widvey (H) og Frp-leder Siv Jensen gått langt i å varsle at det kommer et lovforslag etter en omfattende høringsrunde i vår. Også statsminister Erna Solberg har i sommer sagt at hun tror folk vil snu når de er blitt vant til søndagshandel. KrF-topper landet over forsøker nå å binde opp Høyre ute i kommunene til å si nei til søndagshandel. I flere kommuner er ultimatumet at det ikke blir noe borgerlig samarbeid etter valget uten stengte butikker på søndag: – Høyre i Kristiansand sa nei til søndagsåpent i formannskapet før sommeren. Dermed legger jeg til grunn at saken er avklart her, sier Jørgen Kristiansen.Sørlandssenteret, et av landets største kjøpesentre, ligger i Kristiansand. Når det må holde stengt, er det lettere for andre kommuner i Agder å følge storbyen og holde stengt på søndag. – Men åpner Sørlandssenteret på søndager, så dør småbutikkene langs Markens gate i Kristiansand. Da må vi skrive om sørlandsvisen «E ser de på Markens i kveld» til «Vi sees på Sørlandssenteret», sier KrF-nestleder og kristiansander Dagrun Eriksen.I rødgrønne Trondheim er KrFs toppkandidat Geirmund Lykke knallhard. Allerede i mars sa han at søndagsåpne butikker skal hindres med alle midler. Det står han fast ved: – Det er helt utenkelig for KrF å samarbeide med noen som går inn for søndagsåpne butikker, sier Lykke til VG.I Stavanger anser KrF saken som vunnet allerede: – Før sommeren stemte Høyre og Venstre sammen med oss om en uttalelse som vendte tommelen ned for regjeringens høringsforslag om søndagsåpne butikker. Jeg legger til grunn at de mener det samme etter valget, og regner derfor saken som avklart, sier KrFs varaordfører i Stavanger, Bjørg Tysdal Moe (KrF) til VG.KrFs toppkandidat i Bergen, Dag Inge Ulstein, slår for sin del fast at dersom KrF kommer på vippen i bystyret, så blir det ikke aktuelt med søndagshandel: Partiet forlot det borgerlige byrådet i Bergen etter bybane-striden i mai 2014. Kampen mot søndagsåpent er en av flere prioriterte saker for Bergen KrF. – Høyre og Frp vet hvor viktig denne saken er for KrF, både nasjonalt og i Bergen. Kommer vi i vippeposisjon etter valget, så blir det ikke søndagsåpne butikker i Bergen, sier Ulstein til VG.I Oslo kommer KrFs listetopp, Erik Lunde, med samme beskjed overfor VG: – Kommer vi på vippen, så kommer det ikke til bli søndagsåpne butikker. Vi forhandler ikke bort søndagsfri, sier Erik Lunde. KrF sitter nå i det høyreledede byrådet i Oslo, men Lunde sier at hans gruppe anser søndagsåpent som et samvittighetsspørsmål som de uansett vil reservere seg mot.Tromsø KrFs toppkandidat Helga Marie Bjerke er noe mer vag: – Vi har inngått en samarbeidsavtale hvor de borgerlige partiene har forpliktet seg til å danne byråd sammen om det blir fortsatt borgerlig flertall. Vi vil jobbe hardt for at Tromsø skal si nei, men dette skal vi forhandle om etter valget, sier Bjerke til VG.
KrFs listetopper i Kristiansand, Oslo, Bergen, Trondheim og Stavanger er i ferd med å stenge for regjeringens planer om søndagshandel med lokale maktgrep. Kristiansand, Oslo, Bergen, Trondheim og Stavanger er i ferd med å stenge for regjeringens planer om søndagshandel med lokale maktgrep.